ANC gee groenlig vir grondonteiening sonder vergoedingDie ANC se vlag. Foto: ANA. Die ANC het gesê hulle sal voortgaan om wysigings aan Artikel 25 van die grondwet aan te bring wat die onteiening van grond sonder vergoeding sal bewerkstellig. Só het Enoch Godongwana, voorsitter van die ANC se subkomitee van die nasionale uitvoerende komitee oor ekonomiese transformasie, Woensdag gesê. Dié uitlatings is tydens ŉ mediakonferensie by die ANC se 54ste konferensie in Johannesburg gemaak. Godongwana het toegegee dat gemoedere hoog geloop het tydens die debat oor dié kwessie deur afgevaardigdes. Godongwana het gesê sekere voorwaardes word aan dié besluit, wat tydens die party se beleidskonferensie in Junie aangeneem is, gekoppel. Dit sluit onder meer die volhoubaarheid daarvan in. “Wat is die voorwaardes vir volhoubaarheid? Dit moet onder meer nie ŉ impak hê op landbouproduksie, voedselsekuriteit en ander sektore van die ekonomie nie,” het Godongwana gesê. Artikel 25 van die grondwet handel oor eiendomsregte. Tot op hede het dit voorsiening gemaak vir die onteiening van grond indien dit binne die openbare belang of doelwitte val. Dit het egter duidelik gemeld dat die grondeienaars deur die regering vergoed moet word.